Gedagte vir die dag: Wysheid en “informasie”Foto verskaf aan Maroela Media My raad aan julle is: Laat staan hierdie mense en laat hulle los, want as wat hulle wil en wat hulle doen, mensewerk is, sal daar niks van kom nie. Maar as dit van God kom, sal julle hulle nie kan keer nie. (Handelinge 5:38-39) Dis die woorde van Gamaliël aan die Joodse Raad, woorde van wysheid, tot so ’n mate dat ’n mens wens jy het Gamaliël geken. Want soms is wysheid ’n skaars artikel, ook onder die geleerde Fariseërs. Ons word vertel ons leef in ’n eeu van “ontploffing van kennis”, en van verbluffende “informasie-tegnologie”. Merkwaardig. Maar het ons wysheid soos Gamaliël? Want wysheid is anders as kennis of inligting van ’n duisend biblioteke. T.S. Eliot sê dat ons juis met al ons kennis die wysheid en lewe iewers verloor het: Where is the Life we have lost in living? Where is the wisdom we have lost in knowledge? Where is the knowledge we have lost in information? (uit: The Rock). In Gamaliël praat die ervaring, insig en verstand. Hy het al modes en mense sien kom en gaan. Los hierdie mense uit, sê hy, want as wat hul doen bloot mensewerk is, sal dit verbywaai. Maar as dit van God is, sal niemand dit keer nie. En steeds na al die eeue probeer mense die wysheid van God keer en afspeel teen “ontploffings van kennis”. Maar God se wysheid is altyd oral aan die werk. Mag Hy vandag vir ons die wysheid van Gamaliël gee, om met niks op loop te sit nie, ons deur niks te laat onderkry nie en die waarheid sy loop te laat neem: die waarheid van sy Teenwoordigheid, die Lewe in die lewe.